(4)

Decizia identifică următoarele piețe relevante: (a) Dispozitive purtabile la încheietura mâinii, eventual segmentate în continuare între (i) brățări de monitorizare a activității fizice și ceasuri inteligente, (ii) brățări de monitorizare a activității fizice și ceasuri inteligente cu și fără conectivitate la GPS (iii) ceasuri inteligente cu și fără conectivitate celulară și (iv) ceasuri inteligente de bază și complete. Dimensiunea geografică se extinde cel puțin la nivelul întregului SEE, dacă nu chiar la nivel mondial. (b) SO: (i) furnizarea de sisteme de operare (SO) destinate dispozitivelor mobile inteligente, pentru care trebuie să se obțină o licență și (ii) furnizarea de sisteme de operare (SO) destinate dispozitivelor purtabile la încheietura mâinii, pentru care trebuie să se obțină o licență, eventual segmentate în funcție de posibilele segmente ale pieței pentru dispozitivele purtabile la încheietura mâinii enumerate în paragraful anterior. Dimensiunea geografică a pieței pentru sisteme de operare (SO) destinate dispozitivelor mobile inteligente, pentru care trebuie să se obțină o licență, se extinde la nivel mondial, cu excepția Chinei, iar dimensiunea geografică a pieței pentru sisteme de operare (SO) destinate dispozitivelor purtabile la încheietura mâinii, pentru care trebuie să se obțină o licență, se extinde cel puțin la nivelul SEE, dacă nu chiar la nivel mondial, exceptând China. (c) Magazine de aplicații: (i) furnizarea de magazine de aplicații pentru o platformă SO dată de dispozitive mobile inteligente (în special magazine de aplicații Android) și (ii) furnizarea de magazine de aplicații pentru o platformă SO dată de dispozitive purtabile la încheietura mâinii (în special magazine de aplicații pentru dispozitive Wear OS și Fitbit). Dimensiunea geografică a piețelor pentru magazinele de aplicații pentru o platformă SO dată de dispozitive mobile inteligente (de exemplu, magazine de aplicații Android) și de dispozitive purtabile la încheietura mâinii (de exemplu, magazine de aplicații Wear OS și Fitbit) se extinde la nivel mondial, exceptând China. (d) Servicii de căutare generală. Dimensiunea geografică a pieței pentru furnizarea de servicii de căutare generală se extinde la nivel național. (e) Publicitate online: (i) furnizarea de servicii de publicitate prin motoare de căutare online, eventual segmentată în furnizarea de servicii de publicitate prin motoare de căutare online pentru calculatoare de birou (desktop) sau pentru aplicații mobile și (ii) furnizarea de servicii de publicitate prin bannere web, eventual segmentată în furnizarea de servicii de publicitate prin bannere web pentru calculatoare de birou (desktop) sau pentru aplicații mobile, furnizarea de servicii de publicitate prin bannere web pe rețelele sociale sau în afara acestora, furnizarea de servicii de publicitate online prin afișare de conținut video sau de alt tip. Dimensiunea geografică a piețelor identificate se extinde la nivel național, de-a lungul frontierelor lingvistice din cadrul SEE. (f) Servicii bazate pe tehnologii de publicitate (ad tech): (i) furnizarea de servicii SSP, (ii) furnizarea de servicii DSP, (iii) furnizarea de servicii de rețea pentru publicitate prin motoare de căutare și servicii de rețea pentru publicitate prin bannere web, (iv) furnizarea de servicii de server de publicitate și (v) furnizarea de servicii de analiză. Dimensiunea geografică a piețelor identificate se extinde cel puțin la nivelul SEE. (g) Aplicații pentru sănătate și fitness, eventual segmentate în continuare în funcție de funcționalitate și platformă (PC, dispozitiv mobil inteligent sau dispozitiv purtabil la încheietura mâinii). Dimensiunea geografică a piețelor identificate se extinde cel puțin la nivel național. (h) Servicii de plăți mobile, eventual segmentate în continuare între (i) plăți mobile bazate pe tehnologie de proximitate/offline și (ii) plăți mobile la distanță/online (incluzând sau excluzând servicii de intermediere a plăților), precum și servicii de plăți mobile segmentate în funcție de platforma utilizată (dispozitiv mobil inteligent sau dispozitiv purtabil la încheietura mâinii). Dimensiunea geografică a piețelor identificate se extinde cel puțin la nivel național. (i) Alte aplicații și servicii digitale: (i) aplicații de navigare cu actualizare la fiecare schimbare de direcție, (ii) asistenți virtuali, (iii) servicii de distribuție digitală de muzică și (iv) servicii digitale de traducere, cu diverse segmente posibile. Dimensiunea geografică a pieței pentru (i) aplicațiile de navigare se extinde cel puțin la nivelul SEE, dacă nu chiar la nivel mondial, iar pentru (ii) asistenții virtuali, (iii) serviciile de distribuție digitală de muzică și (iv) serviciile digitale de traducere, aceasta se extinde cel puțin la nivel național. (j) Servicii medicale digitale: (i) furnizarea de servicii de cloud și de analiză a datelor, (ii) servicii de monitorizare a pacienților, (iii) furnizarea de date pentru studii medicale și dovezi generate în condiții reale și (iv) programe de îngrijire personală (wellness) destinate întreprinderilor. Dimensiunea geografică a pieței pentru (i) furnizarea de servicii de cloud și de analiză a datelor se extinde cel puțin la nivelul SEE, cea pentru (ii) servicii de monitorizare a pacienților se extinde cel puțin la nivelul SEE, dacă nu chiar la nivel mondial, cea pentru (iii) furnizarea de date pentru studii medicale și dovezi generate în condiții reale se extinde cel puțin la nivelul SEE și cea pentru (iv) programe de îngrijire personală (wellness) destinate întreprinderilor se extinde cel puțin la nivelul SEE.